Go be le Khutšo Bathong Bao a ba Amogelago—Lebaka la ba Bangwe la go Keteka Keresemose
“Letago a le ye go Modimo magodimodimong, lefaseng go be le khutšo bathong bao a ba amogelago.”—LUKA 2:14.
Ngwageng o mongwe le o mongwe, mopapa le baetapele ba bangwe ba bodumedi ba goeletša melaetša ya khutšo, ba hutša gore sehla sa Keresemose se tla phethagatša mantšu ao a tsebaditšwego ke morongwa a rego: “Lefaseng go be le khutšo bathong bao a ba amogelago.” Ba bangwe ba dira maeto a kgethegilego a ngwaga le ngwaga a go keteka.
Khutšo ya nakong ya Keresemose ge e le gabotse ke ya nakwana. Ka mohlala, ka December 1914, nakong ya ge Yuropa e be e le Ntweng ya I ya Lefase, mašole a Brithania le a Jeremane a ile a tšwa mekoting ya ona gomme a keteka Keresemose mmogo. A ile a abelana dijo, dino le disekerete. A ile a ba a bapala le kgwele ya maoto. Lega go le bjalo, khutšo yeo ga se ya ka ya tšea nako e telele. Lengwalong leo le ngwadilwego nakong ya ntwa, lešole la Brithania le ile la anega gore lešole la Jeremane le ile la le botša gore: “Lehono re na le khutšo. Gosasa o tla ba o lwela naga ya geno; nna ke lwela ya gešo.”
“Re belegetšwe ngwana . . . O tla bitšwa . . . Kgošana ya Khutšo. Go naba ga pušo ya gagwe le go ata ga khutšo go ka se fele.” (Jesaya 9:6, 7) Na boporofeta bjoo bja mabapi le Jesu Kriste ga bo kgothatše? Jesu o be a se a belegwa mo lefaseng gore a tliše khutšo ya letšatši letee ka ngwaga. Bjalo ka Mmuši wa legodimong, o tla tliša khutšo ya kgonthe yeo e ka se kego ya fela.
“Gore ka nna [Jesu] le be le khutšo. Mo lefaseng le a tlaišega, eupša betang dipelo! Ke fentše lefase.” (Johane 16:33) Le lehono Jesu o thuša balatedi ba gagwe go ba le khutšo. Ke therešo gore Bakriste ba a tlaišega. Lega go le bjalo, re leboga gore Beibele e ba thušitše go kwešiša lebaka la go ba gona ga tlaišego le kamoo Jesu a tlago go tliša khutšo ya sa ruri ka gona. Ka baka leo, ba na le khutšo ya monagano.
Ka go latela mantšu a Jesu, Dihlatse tša Jehofa—go sa šetšwe setšhaba sa tšona, mmala wa tšona wa letlalo, morafo wa tšona, goba leleme—di na le khutšo e bjalo. Iponele khutšo yeo ka bowena ka go ya sebokeng Holong ya tšona ya Mmušo. Mohlomongwe le wena, go swana le ba bangwe ba bantši, o tla dumela gore khutšo ye e phala khutšo le ge e le efe yeo e ka tlišwago ke Keresemose.
Dihlatse tša Jehofa di kopanywa ke khutšo go sa šetšwe mmala wa tšona goba leleme. Iponele seo ka go ya sebokeng Holong ya Mmušo
Moya wa Keresemose—“Go be le Khutšo Bathong Bao a ba Amogelago”